ΓΡΑΠΤΗ ΕΡΩΤΗΣΗ P-2324/97 υποβολή: Olivier Dupuis (ARE) προς την Επιτροπή (30 Iουνίου 1997)

Θέμα: Ευρωπαϊκές στρατιωτικές και μη στρατιωτικές αποστολές

Μπροστά στον πολλαπλασιασμό των καταστάσεων κρίσης ανά τον κόσμο, από τη Σομαλία στη Ρουάντα, από την πρώην Γιουγκοσλαβία στην Αλβανία, το Ευρωπαϊκό Κοινοβούλιο υπογράμμισε σε πολλές περιπτώσεις την ανάγκη μιας ευρωπαϊκής στρατιωτικής και πολιτικής αποστολής που θα είναι επιφορτισμένη να πραγματοποιεί επιχειρήσεις διατήρησης και αποκατάστασης της ειρήνης (αποστολές Petersberg), ιδίως με την έκθεση FASSA (Α4-0021/97) ((ΕΕ C 85 της 17.3.1997, σελ. 181. )) και την έκθεση TINDEMANS (Α4-0162/97), διά των οποίων ζητούσε από την Επιτροπή και το Συμβούλιο να πραγματοποιήσουν μελέτη βιωσιμότητας του σχεδίου αυτού.

Ποιά συνέχεια έδωσε η Επιτροπή σε αυτήν την πρόταση του Ευρωπαϊκού Κοινοβουλίου; Η Επιτροπή, μόνη της ή σε συνεργασία με το Συμβούλιο, πραγματοποίησε την ζητηθείσα μελέτη βιωσιμότητας; Εάν ναι, πότε πιστεύει ότι θα είναι σε θέση να διαβιβάσει τα αποτελέσματα της μελέτης αυτής στα μέλη του Κοινοβουλίου;

Απάντηση του κ. Van den Broek εξ ονόματος της Επιτροπής (25 Ιουλίου 1997)

Η Επιτροπή δεν έχει αναλάβει μελέτη σκοπιμότητας για ένα ευρωπαϊκό πολιτικό και στρατιωτικό σώμα επιφορτισμένο με την πραγματοποίηση αποστολών διατήρησης και αποκατάστασης της ειρήνης.

Το άρθρο Ι.4 παράγραφος 2 της συνθήκης για την Ευρωπαϊκή Ένωση (TUE) προβλέπει ότι η Ένωση «ζητά από την Δυτικοευρωπαϊκή Ένωση (ΔΕΕ) να επεξεργαστεί και να θέσει σε εφαρμογή τις αποφάσεις και τις ενέργειες της Ένωσης που έχουν επιπτώσεις στον τομέα της άμυνας».

Η Ένωση έχει ήδη προσφύγει σ' αυτήν τη νομική βάση κατά την έκδοση των δύο αποφάσεων: η πρώτη, της 27ης Ιουνίου 1996, αφορά τις ενέργειες απομάκρυνσης των υπηκόων κρατών μελών όταν σε μια τρίτη χώρα κινδυνεύει η ασφάλειά τους 7 η άλλη, της 22ας Νοεμβρίου 1996, αφορά την επεξεργασία και την εφαρμογή της κοινής δράσης στην περιοχή των Μεγάλων Λιμνών, που υιοθετήθηκε την ίδια μέρα από το Συμβούλιο βάσει του άρθρου Ι.3 της TUE.

Το σχέδιο συνθήκης του Άμστερνταμ που εκπονήθηκε από τη διακυβερνητική διάσκεψη, στο άρθρο του Ι.7 παράγραφος 2, το οποίο διευκρινίζει και ενισχύει το ισχύον άρθρο Ι.4 της TUE σε πολλά σημεία, προβλέπει ότι τα θέματα που αναφέρονται στο παρόν άρθρο περιέχουν τις ανθρωπιστικές αποστολές και την απομάκρυνση ατόμων, τις αποστολές διατήρησης της ειρήνης και τις αποστολές ένοπλων δυνάμεων για τη διαχείριση κρίσεων, συμπεριλαμβανομένων των αποστολών αποκατάστασης της ειρήνης. Το ίδιο άρθρο Ι.7, στην παράγραφο 1, αναφέρει ότι η Δυτικοευρωπαϊκή Ένωση (ΔΕΕ) αποτελεί αναπόσπαστο τμήμα της ανάπτυξης της Ένωσης, παρέχοντας στην Ένωση τη δυνατότητα δράσης, κυρίως στο πλαίσιο της παραγράφου 2.

Βάσει του πρωτοκόλλου για το μελλοντικό άρθρο Ι.7 που θα περιέχεται σε παράρτημα της συνθήκης του Άμστερνταμ, η Ευρωπαϊκή Ένωση, σε συνεργασία με την ΔΕΕ, επεξεργάζεται ρυθμίσεις με στόχο τη βελτίωση της μεταξύ τους συνεργασίας μέσα σε προθεσμία ενός χρόνου από την έναρξη ισχύος του παρόντος πρωτοκόλλου, για να τεθεί πλήρως σε εφαρμογή το άρθρο Ι.7 (1), δεύτερη υποπαράγραφος και (3) της TUE.

Η Επιτροπή θεωρεί ότι οι αποφάσεις και οι διατάξεις που προαναφέρθηκαν, ιδίως εκείνες που αφορούν το άρθρο Ι.7 παράγραφοι 1, 2 και 3 και το πρωτόκολλο, επιτρέπουν στην Ένωση να φροντίζει για την συνέπεια της συνολικής εξωτερικής της δράσης, προσφέροντάς της τη δυνατότητα δράσης όσον αφορά τις ανθρωπιστικές αποστολές και την απομάκρυνση ατόμων, τις αποστολές διατήρησης της ειρήνης και τις αποστολές αποκατάστασης της ειρήνης.